Kelet-Békési Egyházmegye
Missziói jelentés – 2008
A Kelet-Békési Evangélikus Egyházmegye vezetősége célul tűzte ki elsődlegesen gyülekezeti tagjainak hitbeli megerősödését. 
Gyülekezetenként különféle réteg alkalmak megszervezése indult, hogy a csupán konfirmációi alapismeretekkel rendelkező felnőtt gyülekezeti tagjaink többsége felelevenítse, és még jobban megismerkedjen a Szentírás üzenetével. A lelkészi beszámolókból kitűnik, hogy nehéz a testvéreket beültetni a „hittan iskola” padjaiba. 
A hagyományos bibliaórák látogatottsága nagyon alacsony, ezért például a Mezőberény I. gyülekezet bibliaiskolát indított, amelyen többen vesznek részt. 
Egyházmegyénk legtöbb gyülekezetben nem sikerült a tradicionális alkalmakat sem megtartani, mert a „megkövéredett szív” elfordult az Igétől! Ennek ellenére lelkésztestvéreink próbálkoznak: Mezőberény II. gyülekezetében a sportolók szüleit hívják szeretetvendégségre, ahol áhítatot is lehet tartani. Medgyesegyházán községi „Bibliaolvasó napot tartottak”, ahol maga a polgármester kezdte az olvasást, vagy éppen a Dinnye-fesztivál keretén belül a templomot nyitva tartva mutatták azt be a vendégeknek, és csőrögét ajándékoztak a betérőknek.
Gyulán, az amatőr művészek tárlatainak megnyitóját a vasárnapi istentisztelet keretén belül tartottuk, amelyen a helyi média is jelen volt a szép számú érdeklődők jelenlétében.
Telekgerendáson, Missziói napot tartottak, igaz hogy gyülekezeti rendezvényként szerepelt és békéscsabai gyülekezet is támogatta, ellenben olyan országos támogatást kapott a rendezvényhez, amit mások nem. Senki se értse félre, nagyon örültem a rendezvénynek, és remélem, hogy a gyülekezet megerősödését szolgálta, ellenben ha egy gyülekezet extra támogatást kap több százezer forintos kiadásának fedezésére, akkor a többi gyülekezet is igényelhetné az ilyen fajta megkülönböztetett támogatást. Mert bizony a misszió lehetősége egy bizonyos alkalomhoz, rendezvényhez kötődik, amely sajnos anyagiakról is szól.
Egyházmegyénk vezetősége Missziói Pályázaton Bibliavásárlásra 80 ezer Ft-t nyert. 65 darab közepes méretű Bibliát osztottunk szét azon gyülekezetek között, ahol a misszió eme szükséges eszközének megvásárlása és továbbajándékozása gondot jelenthet.
Gyülekezeteink havi vagy időszakos újságokkal adnak tájékoztatást életükről, munkájukról és több településen havonként televíziós istentisztelet sugárzására is sor kerül.
A legnyilvánosabb missziói alkalmaink továbbra is elsősorban a kazuális szolgálatok. Büszkén jelenthetem ki, hogy jól felkészült lelkészeink Isten Szentlelke áldásával végzik el szolgálataikat. 
A Hartán megtartott Kerületi Missziói Nap volt a legnagyobb rendezvény, amely új köntösben, új tartalommal hívogatott. A jelenlevők feltöltekezve térhettek haza és a médiának köszönhetően sikerült a templom falain kívülre is juttatni a megtérés üzenetét. 
Terveink:
Az elmúlt évben egyetlen egy klasszikus missziói alkalmon, Kőszegen vettem részt, ahol a Szélrózsa Ifjúsági Találkozó résztvevői a város főterén tettek bizonyságot Megváltó Urunkról!
Az ilyen jellegű missziót részesítem előnyben, és munkálkodni fogok, azért hogy Egyházmegyénkben is megrendezésre kerülhessen.
Legújabb Kerületi Missziói Nap helyszíne, Kondoros. Komoly feladat a gyülekezetek mozgósítása és elsősorban nem a létszám, hanem lelki építkezés lehetőségének megragadása miatt.
A gyülekezet lelkészei éves terveiket március 15-ig kell benyújtsák, akkor fogok én is betekintést nyerni missziói terveikbe. A konkrét gyülekezeti terveket helységekre lebontva fogom továbbítani. 

Jakab Béla megyei missziói lelkész

Gyula, 2009. 02. 28.